‘Verkiesings al moeiliker vir ANC om te wen’Adjunkpresident Cyril Ramaphosa op 7 Februarie 2016 by die ou Peter Mokaba-stadion in Polokwane, Limpopo (Foto: ANA) “Ons het plaaslike regering gebruik om die lewensgehalte van ons mense te verbeter met die verskaffing van water, elektrisiteit en sanitasiegeriewe. Ons het ordentlike behuising verskaf om volhoubare menslike nedersettings te vestig. Ons het toegang tot elektrisiteit uitgebrei, informele nedersettings opgegradeer en ŉ massiewe infrastruktuurprogram van stapel gestuur,” het Ramaphosa aan afgevaardigdes by ŉ dinee van die ANC se Alfred Nzo-tak in die Oos-Kaap gesê. “Ons het dit gedoen aangesien ons mense die ANC met ŉ mandaat toevertrou het om vir almal ŉ beter lewe teweeg te bring. Daar is egter nog baie uitdagings en daar moet baie meer gedoen word om die verskaffing van elektrisiteit, water en sanitasie aan talle gebiede te verbeter. Dit is belangrik dat ons meer doen om mense eerste te stel en verantwoordbaarheid, deursigtigheid en doeltreffendheid te versterk.” Ramaphosa het gesê mense raak al hoe meer ongeduldig met die toestand van armoede, ongelykheid en werkloosheid waarin hulle lewe. “Hulle sien die verandering wat ons kan bewerkstellig om die skreiende gaping tussen dié wat het en dié wat nie het nie te verklein. En so sal die verkiesing en dié wat volg, toenemend moeiliker word vir ons om te wen, tensy ons beter beplan en harder werk.” Volgens Ramaphosa moet die ANC altyd bewus wees van die veranderende toestande van hul gemeenskappe. “Ons mense het die ANC vertrou om vir hulle ŉ stem te gee en hul aspirasies te verwoord. Die verkiesing moet ons herinner aan wat die ANC vir ons mense beteken.”